S-128/2017

Mál þetta, sem dómtekið var 8. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 4. apríl síðastliðinn, á hendur M-kvk-þgf V-kvk-þgf S-kvk-þgf, kt. 000000-0000, Ásatúni 14 í Kópavogi, „fyrir eftirtalin hegningar- og umferðarlagabrot framin í Reykjavík, nema annað sé tekið fram:

I.

Fyrir þjófnaði, með því að hafa:

1. Mánudaginn 13. júní 2016, brotist inn í bifreiðina [...] á bifreiðastæði við Nýhöfn 6 í Garðabæ, með því að brjóta rúður á bifreiðinni, og stolið þaðan sólgleraugum ásamt hulstri og klút að óþekktu verðmæti. [...]

2. Aðfaranótt þriðjudagsins 14. júní 2016, brotist inn í bifreiðina [...] á bifreiðastæði við Salaveg gegn Ársölum í Kópavogi, með því að brjóta rúðu í bifreiðinni, og stolið þaðan kortaveski að óþekktu verðmæti sem innihélt meðal annars ökuskírteini og N1 kort. [...]

3. Föstudaginn 25. nóvember 2016, í verslun Nettó í Þönglabakka 1, stolið fatnaði og snyrtivörum samtals að verðmæti kr. 11.790. [...]

4. Fimmtudaginn 22. desember 2016 í verslun Hagkaups við Litlatún 1 í Garðabæ, stolið snyrtivörum samtals að verðmæti kr. 18.317 en við afskipti starfsmanns verslunarinnar skilaði ákærða vörum að verðmæti kr. 11.998 við útgöngu úr versluninni. [...]

5. Laugardaginn 24. desember 2016 í verslun Hagkaups við Spöngina 25, stolið snyrtivörum samtals að verðmæti kr. 10.246. [...]

6. Aðfaranótt þriðjudagsins 10. janúar 2017 í verslun Hagkaups við Litlatún 1 í Garðabæ, stolið vörum, þ. á m. kjöt- og snyrtivörum, samtals að verðmæti kr. 22.034. [...]

Teljast brot þessi varða við 1. mgr. 244. gr. almennra hegningarlaga nr. 19/1940.

II.

Fyrir umferðarlagabrot, með því að hafa, mánudaginn 13. febrúar 2017, ekið bifreiðinni [...] án gildra ökuréttinda og óhæf til að stjórna henni örugglega vegna áhrifa ávana- og fíkniefna (í blóði mældist 3,4 ng/ml af tetrahýdrókannabínól) um Síðumúla, uns aksturinn stöðvaðist. [...]

Teljast brot þessi varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Einkaréttarkrafa:

Vegna ákæruliðar I.4. gerir A, kt. 000000-0000, forstjóri Haga hf., fyrir hönd Haga, kt. 000000-0000, kröfu að ákærða verði dæmd til greiðslu skaðabóta að fjárhæð kr. 6.319 auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 22. desember 2016 og þar til mánuður er liðinn frá birtingu kröfunnar, en síðan dráttarvaxta samkvæmt 9. gr., sbr. 1. mgr. 6. gr., sömu laga, frá þeim degi til greiðsludags.“

Um málsatvik er skírskotað til framangreindrar ákæru.

Ákærða hefur fyrir dómi skýlaust játað að hafa framið þau brot sem henni eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að gefinn hafði verið kostur á að tjá sig í stuttu máli um lagaatriði, ákvörðun viðurlaga og framangreinda bótakröfu.

Sannað er með skýlausri játningu ákærðu, sem ekki er talin ástæða til að draga í efa að sé sannleikanum samkvæm, að hún hafi gerst sek um þá háttsemi sem saksókn á hendur henni tekur til samkvæmt framansögðu og er háttsemin réttilega heimfærð til refsiákvæða í ákæru. Ákærða hefur því unnið sér til refsingar.

Ákærða krefst vægustu refsingar sem lög leyfa, sem verði að öllu leyti bundin skilorði, að ökuréttarsviptingu verði markaður eins skammur tími og lög leyfa og gerir skipaður verjandi hennar kröfu um þóknun sér til handa vegna starfa sinna á rannsóknarstigi og fyrir dómi. Þá krefst ákærða frávísunar framangreindrar bótakröfu. Að sögn hefur ákærða sótt meðferð vegna fíknivanda í kjölfar brota sinna. Ekki hafa verið bornar brigður á þá frásögn af hálfu ákæruvaldsins.

Ákærða hefur verið samvinnuþýð í málinu, hvort tveggja á rannsóknarstigi og fyrir dómi, og er það virt henni til málsbóta. Samkvæmt sakavottorði hefur hún í einu tilviki áður gerst sek um refsiverða háttsemi. Hún samþykkti 85.000 króna sektargreiðslu og fjögurra mánaða sviptingu ökuréttar með sátt hjá lögreglustjóra 13. september á síðasta ári, fyrir að hafa fyrr á því ári ekið undir áhrifum ávana- og fíkniefna og án þess að hafa endurnýjað ökuskírteini sitt. Brot ákærðu nú samkvæmt ákæruliðum I. 1. og I. 2, framdi hún áður en hún gekkst undir framangreinda sátt og er henni að því leyti nú gerður hegningarauki við sáttina, sbr. 78. gr. almennra hegningarlaga, en önnur brot sem hún er nú sakfelld fyrir, framdi hún eftir þann tíma. Eftir framansögðu og samkvæmt 77. gr. sömu laga, þykir refsing ákærðu hæfilega ákveðin fangelsi í tvo mánuði og skal fullnusta hennar bundin skilorði, svo sem nánar greinir í dómsorði.

Með vísan til 4. mgr. 77. gr. sömu laga, skal ákærða jafnframt greiða 205.000 krónur í sekt til ríkissjóðs, innan fjögurra vikna frá birtingu þessa dóms, en sæta ella fangelsi í fjórtán daga.

Eftir framansögðu og með vísan til 1. og 6. mgr. 102. gr. umferðarlaga nr. 50/1987, verður ákærða jafnframt svipt ökurétti í tvö ár frá birtingu dóms þessa að telja.

Ákærða hefur fyrir dómi krafist frávísunar á framangreindri einkaréttarkröfu þar sem ætla megi að ákærandi hafi ekki umboð til sækja þing af hálfu kröfuhafa við meðferð málsins. Verði bótakröfunni ekki vísað frá dómi, kvaðst ákærða samþykkja kröfuna. Sækjandi og fyrirsvarsmaður kröfuhafa voru líkt og ákærða, boðaðir til þingfestingar málsins 11. síðasta mánaðar og kvaðst sækjandi þá einnig sækja þing fyrir hönd kröfuhafa. Í því þinghaldi var meðferð málsins frestað til 8. þessa mánaðar og þann dag kvaðst sækjandi einnig sækja þing fyrir hönd kröfuhafa. Samkvæmt því og að virtu niðurlagi 2. mgr. 174. gr. laga nr. 88/2008, er hafnað kröfu ákærðu um frávísun einkaréttarkröfu Haga hf. Eftir framansögðu og með stoð í greinargerð og öðrum framlögðum gögnum, verður krafa Haga hf. tekin til greina að fjárhæð 6.319 krónur. Um vexti fer svo sem í dómsorði greinir, en krafan var kynnt ákærðu á dómþingi 8. þessa mánaðar.

Á grundvelli 1. mgr. 218. gr. laga nr. 88/2008, er ákærða dæmd til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur 76.971 krónu vegna rannsóknaraðgerða, og þóknun verjanda síns, S-kk-ef K-kk-ef K-kk-ef hæstaréttarlögmanns, á rannsóknarstigi og fyrir dómi, sem þykir hæfilega ákveðin 169.880 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða, M-kvk-nf V-kvk-nf S-kvk-nf, sæti fangelsi í tvo mánuði, en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærða skal jafnframt greiða 205.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í fjórtán daga.

Ákærða er svipt ökurétti í tvö ár frá birtingu dóms þessa að telja.

Hafnað er kröfu ákærðu um að einkaréttarkröfu Haga hf. verði vísað frá dómi.

Ákærða greiði Högum hf. 6.319 krónur ásamt vöxtum samkvæmt 1. mgr. 8. gr. laga um vexti og verðtryggingu nr. 38/2001 frá 22. desember 2016 til 8. júlí 2017, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði 246.851 krónu í sakarkostnað, þar með talda þóknun verjanda síns fyrir dómi og á rannsóknarstigi, S-kk-ef K-kk-ef K-kk-ef hæstaréttarlögmanns, 169.880 krónur.

H-kk-nf Þ-kk-nf